रोज़ दिन गिन रहे हैं , आज के अख़बार में संख्या 1017 की है। ईमानदारी के इतने दिन मनोहर लाल जी की सरकार के। दो दिन पहले आपके दल के अध्यक्ष का होनहार पुत्र किसी लड़की का पीछा करते और अपनी कुत्सिक मानसिकता को सरे राह दिखलाते धरा गया। आपकी ईमानदारी नाम की रखैल कहां कैद की हुई है जो आई नहीं सामने। मनोहर लाल जी को राज्य की देश की बेटी की अस्मत की नहीं अपने नेता की चिंता थी जो बोलते हैं उस में उनका भला क्या दोष है। मैं लालबहादुर शास्त्री जी की बात नहीं करूंगा कि उनकी मिसाल है रेल दुर्घटना वो खुद रेल के इंजन पर नहीं थे रेलवे मंत्री पद से त्यागपत्र दिया था खुद को उत्तरदायी मानते हुए। आज आपका बेटा जो भी करता है आपको उस से कोई सरोकार नहीं। लेकिन मैं आपसे भगवान राम की बात अवश्य पूछूंगा जिनको आप मानते या मानने का दावा करते हैं। उनको तो सीता माता के निर्दोष होने तक का पता था , अग्नि परीक्षा भी ली जा चुकी थी तब भी इक धोबी के उनके न्याय पर सवाल उठाने पर देवी सीता का त्याग किया था। आप दल के इक नेता के पद पर रहने को उचित मानते हैं जबकि सामने है सत्ता के दुरूपयोग से क्या किया गया , आरोप की धाराएं तक हटा दी गईं। अपनी ईमानदारी को बाहर लाईये बंद कमरों से और देखिये आपके नेताओं ने क्या क्या महल खड़े कर लिए आपकी इस गिनती वाली ईमानदारी में। आपकी सरकार में विभाग मनमानी करते हैं और आप केवल सी ऍम विंडो की शिकायतों की फाइल लिए बैठे हैं बेबस होकर।